‎#JouMenseMyMense on Apple Podcasts
#JouMenseMyMense GROOTfm 90.5
Jou Mense My Mense -Big Box, GROOT harte!
Die span van GROOTfm 90.5 het voorgestel ons help Uncle Ben's Den – 'n tehuis in Daspoort, Pretoria. Uncle Ben's Den sien tans om na 143 mense – van bejaardes tot gestremdes (psigies en fisies). Alhoewel sommige inwoners met 'n klein SASSA-inkomste kan betaal vir die verblyf en hulle drie etes per dag, is daar heelwat wat glad nie 'n inkomste verdien nie, en gevolglik nie 'n bydrae kan lewer tot Uncle Ben's Den se maandelikse uitgawes en onmiddellike behoeftes nie.
Salome Brits, het 'n epos gestuur en ons vertel van haar vriendin Gerda Oosthuizen. Van haar positiewe uitkyk op die lewe, haar lewensvreugde, haar omgee-hart, en haar seldsame longsiekte. Sy het ons vertel dat Gerda tans minder as 30% longfunksie het en in haar woorde, 'moet betaal vir iets wat die Here eintlik gratis vir ons gee'. Gerda en haar man, Gerhard, probeer tans kop bo water hou deur 'fudge' te verkoop – aangesien Gerda nie kan werk nie.
Haar grootste maandelikse uitgawe is haar suurstof, iets wat ons so maklik vanselfsprekend en voor die hand liggend aanvaar. Haar grootste wens is om 'n groter, statiese suurstoftenk te kan bekostig, dan hou die suurstof ook langer. Hierdie tenk kos R30 000. Nie net het Gerda 'n kroniese longsiekte nie, maar is ook siggestremd met ongeveer 5% sig in haar oë. Sy noem dat daar 'n voordeel hieraan is – ALMAL is vir haar mooi! Sy sien nie die merkies of plooie of pigmente nie, net die volheid van mense se skoonheid. Dit wat sy sien is inderdaad gevestig in haar geestesoë, en nie haar oë nie. Haar sig word bepaal deur die waarheid wat in haar hart lê.
Gerda, dankie dat jy leef! In HOOFLETTERS! Dankie dat jy lag ten spyte van soveel redes om te huil! Dankie dat jy bly staan ten spyte van soveel redes om te bly lê! Dankie Gerda, dat jy ons, en soveel ander met jou verhaal en storie inspireer!
Carla is 'n enkelmamma van twee pragtige kinders – 4 en 9 onderskeidelik. Sy voel tans soos 'n mislukking en vernedering en het ons met 'n hulpkreet genader omdat sy so bang is haar dogter se opvoeding word benadeel as gevolg van agterstallige skoolfonds. Sy probeer alles in haar vermoë om bo uit te kan kom saam met haar 'twee lyfies', soos sy na hulle verwys. 'Dis bitter moeilik, maar ons is wel dankbaar vir so baie meer', sê sy.
Voor ons sit 'n pragtige vrou. Jy kan sien sy is deur baie, en, op breekpunt. Bang om haar identiteit bekend te maak, 'oor wat mense gaan dink', sluk sy haar trots en stuur vir ons 'n epos, alles ter wille van haar kinders. Carla glo baie dinge oor haar lewe. Tans, glo sy meer leuens as waarheid. Jy kan haar nie blameer nie, want sy is al keer op keer verwerp en teleurgestel.
Met die mooiste groen oë kyk sy in ons s'n, desperaat vir waarheid, verligting en bevestiging dat sy 'n goeie mamma en mens is. Dat voorspoed en guns en Seën ook vir haar beskore is.
Ons moes vir haar gaan kuier. Al was dit net om haar te herinner wie sy is in Christus. Johan Smith het die volgende in 'n inspirasie-boodskap gesê, en hier, is dit so gepas. Jou identiteit lê nie in dit wat jy verkeerd gedoen het in die verlede nie, maar in dit wat Jesus reg gedoen het. Die lewe gaan nie net oor wie jy is nie, maar aan wie jy behoort. Liewe Carla, glo hierdie oor jou lewe!
#JouMenseMyMense saam met SPAR – Jesus se stapsoldaatjie, Avorey 2
Mamma Mariska het vir ons 'n epos gestuur wat lees: 'Ek tik die epos omdat ek nooit geloof en hoop in my Hemelse God en Vader sal verloor nie, al word 'n moederhart soms moedeloos. Avorey is verlede jaar op 9 Maart gebore met 'n regter klompvoetjie. (Engels: 'Club' voetjie) Sy het behandeling en 'n operasie ondergaan by 'n staatshospitaal waar sy in die teater as gevolg van die 'n negatiewe reaksie met die narkose tweemaal ophou asem haal het. My baba dogtertjie is al deur soveel pyn en trauma en huil as sy 'n Dokter sien...
Liewe Mariska, Wynand, Micheila, Abigail, Milarka, Melissa en Avorey (wat 'toevallig' die woord, MAMMA, spel)…Baie dankie dat julle met groot waagmoed julleself kwesbaar gemaak het. Daar is soveel 'victory in vulnerability'. Dankie aan ons Hemelse Vader en Koning wat die afsprake maak, en ons die fasiliteerders. Wat 'n GROOT voorreg om verskilmaak-vennote soos Everest Wealth Management te hê – wat Avorey se operasie ten volle gaan betaal. Dankie aan 'n GEEmeenskap wat GROOTfm 90.5 in staat stel om 'n verdere bydrae te lewer ten bate van Avorey se behandeling. En, 'n GROOT dankie aan SPAR, ons grootste vennoot van verskilmaak.